b"\n_START_ARTICLE_\nHayes (joki)\n_START_SECTION_\nLuonto ja maantiede\n_START_PARAGRAPH_\nHayes saa alkunsa Molsonj\xc3\xa4rvest\xc3\xa4 (391\xc2\xa0km\xc2\xb2) Kanadan havumets\xc3\xa4vy\xc3\xb6hykkeelt\xc3\xa4. Noin 20 kilometrin p\xc3\xa4\xc3\xa4ss\xc3\xa4 j\xc3\xa4rven alajuoksulla siihen yhtyy ainutlaatuinen Echimamisjoki. Echimamiksella on kaksi erillist\xc3\xa4 haaraa, joista toinen virtaa it\xc3\xa4\xc3\xa4n Hayesjoen valuma-alueelle ja toinen l\xc3\xa4nteen Nelsonjoen valuma-alueelle. Jokihaarojen l\xc3\xa4hteit\xc3\xa4 erottaa toisistaan vain matala Painted Stonen kallionnyppyl\xc3\xa4, joka sijaitsee kymmenen kilometrin p\xc3\xa4\xc3\xa4ss\xc3\xa4 Hayesjoen uomasta._NEWLINE_Yl\xc3\xa4juoksullaan Hayes virtaa sankkojen kuusimetsien halki Kanadan kilvell\xc3\xa4, valtavalla prekambrisella graniittilaakiolla. Joki on uurtanut kallioon syvi\xc3\xa4 laaksoja ja rotkoja, joihin se muodostaa paikoitellen koskia ja j\xc3\xa4rvi\xc3\xa4 \xe2\x80\x93 suurin rotko on 17 kilometri\xc3\xa4 pitk\xc3\xa4 Hell Gates ja suurimmat j\xc3\xa4rvet ovat Oxford- ja Kneej\xc3\xa4rvi._NEWLINE_Kanadan kilven reunalla Hayesjoessa on Whitemudin putoukset, joiden alapuolella levitt\xc3\xa4ytyy Hudsoninlahden alanko. Maasto muuttuu soiseksi ja valtapuulajeiksi vaihtuvat kitukasvuinen mustakuusi (Picea mariana) ja kanadanlehtikuusi (Larix laricina). Alangolla on suuria savikerrostumia, jotka syntyiv\xc3\xa4t tuhansia vuosia sitten Laurentian mannerj\xc3\xa4\xc3\xa4tik\xc3\xb6n vet\xc3\xa4ytyess\xc3\xa4 pohjoiseen. Joki on kovertanut saviseen maahan paikoitellen jopa 30 metrin syvyisen uoman. T\xc3\xa4\xc3\xa4ll\xc3\xa4 siihen laskee my\xc3\xb6s kaksi sivujokea, Fox- ja Godsjoki, jotka ker\xc3\xa4\xc3\xa4v\xc3\xa4t vett\xc3\xa4 lukemattomista pienist\xc3\xa4 er\xc3\xa4maaj\xc3\xa4rvist\xc3\xa4._NEWLINE_Hayesjoen alajuoksulla maisema muuttuu v\xc3\xa4hitellen puuttomaksi tundraksi, jonka pohjoisreunalla joki laskee Hudsoninlahteen York Factoryn aavekaupungin kohdalla aivan Nelsonjoen tuntumassa. Jokien suulta ty\xc3\xb6ntyy kauas merelle vuorovesiaaltojen huuhtoma vattialue._NEWLINE_Hayesjoen vedess\xc3\xa4 el\xc3\xa4\xc3\xa4 monia arvokaloja, kuten puronieri\xc3\xa4 (Salvelinus fontinalis), valkosilm\xc3\xa4kuha (Sander vitreus), hauki (Esox lucius) ja sampi (Acipenser sturio). Tyypillisi\xc3\xa4 nis\xc3\xa4k\xc3\xa4slajeja ovat susi (Canis lupus), l\xc3\xa4nsikanadanhirvi (Alces alces andersoni), ahma (Gulo gulo) ja mets\xc3\xa4karibu (Rangifer tarandus caribou). York Factoryn ymp\xc3\xa4rist\xc3\xb6ss\xc3\xa4 el\xc3\xa4\xc3\xa4 my\xc3\xb6s j\xc3\xa4\xc3\xa4karhuja (Ursus maritimus) ja Hayesjoen suulla Hudsoninlahden rantavesiss\xc3\xa4 maitovalaita (Delphinapterus leucas). Linnuista ovat yleisi\xc3\xa4 valkop\xc3\xa4\xc3\xa4merikotka (Haliaeetus leucocephalus), s\xc3\xa4\xc3\xa4ksi (Pandion haliaetus), kanadanhanhi (Branta canadensis), t\xc3\xb6rm\xc3\xa4p\xc3\xa4\xc3\xa4sky (Riparia riparia) ja j\xc3\xa4\xc3\xa4lokki (Pagophila eburnea)._NEWLINE_Joen valuma-alueella esiintyy yli kolmekymment\xc3\xa4 kasvia, jotka luokitellaan harvinaisiksi Manitobassa, kuten rahkasara (Carex pauciflora) ja sukassara (Carex microglochin) Kanadan kilven alueella, hein\xc3\xa4kasvi Poa tolmatchewii ja maruna Artemisia tilesii Hudsoninlahden alangolla ja m\xc3\xa4hk\xc3\xa4 (Selaginella selaginoides) Hudsoninlahden rannikolla.\n_START_SECTION_\nHistoria ja merkitys\n_START_PARAGRAPH_\nHayesjoen varrelta on l\xc3\xb6ydetty lukuisia muinaisj\xc3\xa4\xc3\xa4nn\xc3\xb6ksi\xc3\xa4 ja kalliomaalauksia, jotka osoittavat, ett\xc3\xa4 se oli merkitt\xc3\xa4v\xc3\xa4 liikennev\xc3\xa4yl\xc3\xa4 alkuper\xc3\xa4iskansoille jo kauan ennen eurooppalaisten saapumista._NEWLINE_Ranskalainen tutkimusmatkailija Pierre-Esprit Radisson l\xc3\xb6ysi joen 1650-luvulla ja aloitti turkisten kaupank\xc3\xa4ynnin Kanadasta Eurooppaan. Turkiksista tuli nopeasti Kanadan t\xc3\xa4rkein vientituote ja seudulle virtasi id\xc3\xa4st\xc3\xa4 kauppiaita, tutkimusmatkailijoita ja uudisasukkaita. Hudson's Bay Company perusti Hayesjoen vesitien varrelle useita kauppa-asemia, ja yhti\xc3\xb6n p\xc3\xa4\xc3\xa4maja oli l\xc3\xa4hes kahdensadan vuoden ajan York Factoryssa Hudsoninlahden rannalla. Turkiskaupan lis\xc3\xa4ksi Hayesjokea hy\xc3\xb6dynnettiin Kanadan sis\xc3\xa4osien kartoituksessa, ja joella liikkui monia kuuluisia tutkimusmatkailijoita, kuten Henry Kelsey, David Thompson ja Samuel Hearne._NEWLINE_Hayesjoella liikenn\xc3\xb6itiin suurilla Yorkin veneill\xc3\xa4, jotka kuljettivat uudisasukkaita, rahtia ja turkiksia syrj\xc3\xa4isten kauppa-asemien ja York Factoryn v\xc3\xa4lill\xc3\xa4. Joen rannoilla on s\xc3\xa4ilynyt nykyp\xc3\xa4iviin saakka hautoja, turkismets\xc3\xa4st\xc3\xa4jien m\xc3\xb6kkej\xc3\xa4, hyl\xc3\xa4ttyj\xc3\xa4 kauppa-asemia ja patoja, jotka ovat per\xc3\xa4isin t\xc3\xa4lt\xc3\xa4 aikakaudelta._NEWLINE_Nyky\xc3\xa4\xc3\xa4n Hayesjoen ymp\xc3\xa4rist\xc3\xb6ss\xc3\xa4 el\xc3\xa4\xc3\xa4 l\xc3\xa4hinn\xc3\xa4 suocreeintiaaneja, alkuper\xc3\xa4isv\xc3\xa4est\xc3\xb6n j\xc3\xa4lkel\xc3\xa4isi\xc3\xa4. Heid\xc3\xa4n suurimmat yhteis\xc3\xb6ns\xc3\xa4 ovat Norway Housessa ja Oxford Housessa Oxfordj\xc3\xa4rven rannalla. Creet saavat elantonsa mets\xc3\xa4styksest\xc3\xa4, kalastuksesta ja polttopuiden hakkuusta ja harjoittavat jonkin verran turismia ja turkiskauppaa._NEWLINE_Joella k\xc3\xa4y vuosittain lukuisia matkailijoita melonnan, er\xc3\xa4maavaelluksen ja urheilukalastuksen merkeiss\xc3\xa4 ja ihailemassa koskematonta luontoa ja historiallisia n\xc3\xa4ht\xc3\xa4vyyksi\xc3\xa4. Joen varrelle on rakennettu useita matkailukyli\xc3\xa4, ja York Factory ja Norway House on suojeltu historiallisesti merkitt\xc3\xa4vin\xc3\xa4 rakennusperint\xc3\xb6kohteina. Kaivosyhti\xc3\xb6t tutkivat mahdollisuuksia hy\xc3\xb6dynt\xc3\xa4\xc3\xa4 alueen mineraalivaroja, joista lupaavimmiksi ovat osoittautuneet vihre\xc3\xa4kivi ja timantit."